Peter Skaarup (DF), 2000-11-02:
Jeg synes, der er sagt mange fornuftige ting under de ordførerindlæg, der har været indtil nu.
I Dansk Folkeparti er vi enige i, at det skal være muligt at retsforfølge krigsforbrydere og andre banditter, som det internationale samfund naturligvis skal have fat i.
Det siger sig selv, at personer som Pinochet og Milosevic er det ikke rart, hvis der er nogen, der holder hånden over, og derfor er det vigtigt, at vi får Den Internationale Straffedomstol, og derfor er vi også indforstået med, at Danmark har ratificeret den i 1998.
Men jeg vil godt pege på en enkelt ting, som vi i Dansk Folkeparti bekymrer os lidt om, og det er forholdet til grundloven.
Det er jo lidt farligt, kan man sige, at nævne det her, for det er faktisk en god sag, vi står med, det er en god sag at få indført Den Internationale Straffedomstols principper, men der er altså en ting omkring grundloven, som jeg mener det er vigtigt at vi får en behandling af her i Folketinget, og også et eventuelt svar fra udenrigsministeren i dag.
Det er i bemærkningerne til forslaget beskrevet, hvordan forholdet til grundloven er, men der er ting, som direkte er på kant med grundloven, og derfor er det også vigtigt at nævne det her i dag.
Det har vi en forpligtelse til som folketingsmedlemmer; vi skriver jo under på, at vi vil overholde grundloven, når vi bliver valgt ind.
Et af problemerne er eksempelvis omkring efterforskning i Danmark, hvor der er et forhold til grundlovens § 20, som der bør ses på.
Der står i bemærkningerne, at kerneområdet for grundlovens § 20 er den virksomhed, der består i at udstede retsakter med umiddelbar gyldighed i Danmark, og den kompetence til at foretage efterforskning på dansk territorium, som anklageren får efter statuttens artikel 99, har ikke denne karakter, som der står.
Det vil sige, at man afviser, at man her er på kant med grundloven, men jeg kunne godt tænke mig alligevel at høre ministerens kommentar til den del af det, for det har også været fremme i dagspressen, at det er et af de punkter, der karambolerer med den danske grundlov.
Hvis det er afklaret, er det jo glimrende, men jeg vil godt høre ministerens kommentar til det.
Videre står der også i bemærkningerne på side 38, at der et problem i forhold til grundlovens § 57, hvor det er sådan, at Folketingets medlemmer nyder immunitet, men den immunitet anerkendes ikke af Den Internationale Straffedomstol.
Ikke fordi jeg hermed siger, at et af de 179 folketingsmedlemmer skulle have nogen problemer i den her retning, men det er trods alt vigtigt, at vi her i Folketinget får en behandling og et svar på, om ministeren mener, at det er i karambolage med grundloven, og at der er problemer.
Det ville jeg godt høre ministerens direkte kommentar til.
Det samme gælder jo kongehuset.
Kongehuset nyder også immunitet i dag; den anerkendes heller ikke af straffedomstolen.
Der er vel ikke nogen, der har forventninger om, at kongehuset skulle have problemer i den retning, men igen er det vigtigt at høre ministerens kommentar hertil.
Men i det hele taget må vi jo sige med hensyn til eventuelle overtrædelser af grundloven med dette forslag, at det står meget klart i Folketingets Forretningsorden - og derfor er jeg meget tryg i denne her sag - at formanden efter forhandling med Udvalget for Forretningsordenen, hvis der er tale om modstrid i forhold til grundloven, skal afvise overhovedet at behandle forslaget.
Så forslaget ville slet ikke stå på dagsordenen i dag, hvis det var i modstrid med grundloven.
Så måske er det bare nogle tanker, der slet ikke bør debatteres yderligere, for formanden mener åbenbart ikke, der er problemer i det.
Men jeg kan alligevel meget klart se i forslaget, at forslagsstillerne - nemlig ministeriet - måske mener, der er nogle problemer i det.
Så derfor ville det være interessant at høre ministerens kommentar til det forhold.
Men dermed være ikke sagt, at Dansk Folkeparti ikke støtter principperne i det hele taget.
Vi mener, det er vigtigt, at man får gennemført de her ting, men vi mener også, at man er nødt til at se på den danske grundlov, når man eventuelt arbejder på kant med den.